Potch-man red vier van verdrinking in Hermanus | Maroela Media
Potch-man red vier van verdrinking in Hermanus
Windsor-hotel in Hermanus Foto: http://www.windsorhotel.co.za/
Lionel Cunningham (42) en drie kinders is Sondag by Hermanus gered nadat hulle van 'n rots af geslaan is en in die see beland het, het die Nasionale Seereddingsinstituut (NSRI) gesê.
"Cunningham en sy dogter (15), seun (11) en 'n broerskind (12) het voor die Windsor-hotel op die rotse naby aan die water gestaan toe 'n groot golf hulle omstreeks 13:15 afgeslaan het," het Craig Lambinon, woordvoerder van NSRI, gesê.
Cunningham kon aan 'n rots vasklou en het sy seun gegryp, maar sy dogter en broerskind is in die see meegesleur.
Omstanders het die pa en seun gehelp om van die rotse af te kom. Die pa het daarna in die see gespring om sy dogter en broerskind te help, maar het in 'n systroom beland.
Lambinon sê 'n omstander, Favvaz Nel van Potchefstroom, het ook in die see gespring om te help. "Dit wil voorkom of hy al drie persone gered het," het hy gesê. Nel het ook beserings in die proses opgedoen en hy erken dat uitputting sy vermoë om te onthou hoe hy al drie gered het, belemmer.
Al vyf is deur paramedici behandel vir snye, skaafplekke, kneusplekke, moegheid en skok.
Die dogter is in die hospitaal opgeneem vir sekondêre verdrinkingsimptome en sal na verwagting ten volle herstel.